Intervenție a poliției cu focuri de armă în Bascov, judeţul Argeş. Două clanuri rivale s-au luat la bătaie cu bâte și topoare. Cum poliția nu i-a impresionat pe interlopi, au fost trimise acolo trupele speciale.

Scandalul a izbucnit la doi pași de sediul poliției din Bascov. Zeci de persoane au ieșit în stradă cu bâte și topoare.

Au început să își arunce vorbe grele, apoi, a izbucnit totul. Au aruncat cu bucați de lemne, s-au lovit, au spart geamurile mai multor mașini.

La fața locului, au venit oamenii legii care au încercat să îi liniștească, însă în zadar. Bandele rivale se băteau lângă mașina poliției.

Numai intervenția mascaților a liniștit apele. Forțele speciale i-au pus la pământ pe scandalagii, i-au încătușat și pe 10 dintre ei i-au dus la poliție pentru audieri. La spital, au ajuns alte patru persoane.